ΓΡΑΠΤΗ ΕΡΩΤΗΣΗ E-0058/98 υποβολή: Alex Smith (PSE) προς την Επιτροπή (29 Iανουαρίου 1998)

Θέμα: Συμφωνία εμπορίου και συνεργασίας μεταξύ της ΕΕ και της Νότιας Αφρικής

Η ΕΕ βρίσκεται σε διαπραγματεύσεις για τη σύναψη συμφωνίας εμπορίου και συνεργασίας με τη Νότιο Αφρική. Η συμφωνία θα είναι πολύ σημαντική για τον πληθυσμό της Νότιας Αφρικής. Εντούτοις, η πείρα έχει αποδείξει ότι οι γυναίκες συναντούν μεγάλη δυσκολία στην προσπάθειά τους να συμμετάσχουν στα μέτρα που προτείνονται στο πλαίσιο μίας συμφωνίας συνεργασίας.

Στη συμφωνία θα προβλέπεται η υποχρέωση μελέτης για να διαπιστωθεί εάν οι γυναίκες έχουν σήμερα πρόσβαση στα αναπτυξιακά μέτρα και στα μέτρα οικονομικής συνεργασίας που προβλέπονται στο σκέλος που αφορά τη συνεργασία, και εάν στην προτεινόμενη συνεργασία συμμετέχουν ενεργά σε τομείς όπως είναι η ανάπτυξη των ανθρώπινων πόρων, η πληροφόρηση και τα μέσα μαζικής ενημέρωσης, η συνεργασία στον τεχνολογικό και στον κοινωνικό τομέα; Σε καταφατική περίπτωση, πώς σκοπεύει η Επιτροπή να υλοποιήσει τις μελέτες αυτές; Προτίθεται μήπως να περισυλλέξει στοιχεία με στατιστική ανάλυση ανά φύλο;

Συνήθως, οι αξιολογήσεις των συμφωνιών γίνονται σε τακτικά χρονικά διαστήματα. Με ποιόν τρόπο θα εξασφαλίσουν οι εταίροι στις διαπραγματεύσεις ότι τα συμφέροντα των γυναικών θα εκπροσωπηθούν επαρκώς στην αξιολόγηση αυτή; Θα έχουν δικαίωμα να συμμετάσχουν σ' αυτήν κοινωνικοί εκπρόσωποι των γυναικών; Θα εξετασθεί το ζήτημα του κατά πόσον επωφελούνται οι γυναίκες από την εν λόγω συμφωνία;

Κοινή απάντηση του κ. Pinheiro εξ ονόματος της Επιτροπής στις γραπτές ερωτήσεις E-0057/98 και E-0058/98 (12 Φεβρουαρίου 1998)

Το θέμα των φύλων αποτελεί προτεραιότητα της αναπτυξιακής πολιτικής της Επιτροπής και η κυβέρνηση της Νοτίου Αφρικής δεσμεύεται να προωθήσει τα θέματα αυτά και να παρακολουθεί την πρόοδο που σημειώνεται στον εν λόγω τομέα. Αναμφίβολα, το θέμα αυτό θα περιληφθεί και θα υπογραμμιστεί στο κείμενο των κεφαλαίων «Συνεργασία για την ανάπτυξη» και «Συνεργασία σε άλλους τομείς» της συμφωνίας. Η Επιτροπή θα ευνοήσει διατάξεις που προωθούν τον ρόλο των γυναικών σε τομείς που προτείνει το Αξιότιμο Μέλος του Κοινοβουλίου. Κατά συνέπεια, η συμφωνία θα είναι προς όφελος των γυναικών.

Οι διαπραγματευτές δεν προβλέπουν στη συμφωνία υποχρέωση για ανάληψη μελετών, αλλά η Επιτροπή δεσμεύεται να αξιολογήσει τις επιπτώσεις που έχουν στις γυναίκες όλα τα αναπτυξιακά προγράμματα που έχουν ήδη τεθεί σε εφαρμογή στο πλαίσιο του παρόντος Ευρωπαϊκού Προγράμματος για την Ανασυγκρότηση και την Ανάπτυξη της Νότιας Αφρικής (EPRD), ή προγράμματα που θα εφαρμοσθούν στο μέλλον.

Η συμφωνία θα περιέχει επίσης διατάξεις για την παρακολούθηση της συνεργασίας μεταξύ δραστηριοτήτων της Κοινότητας και της Νοτίου Αφρικής. Όσον αφορά τη συνεργασία για την ανάπτυξη στο πλαίσιο του EPRD, η Επιτροπή διεξάγει ετήσιες διαπραγματεύσεις με την κυβέρνηση της Νοτίου Αφρικής κατά τις οποίες γίνεται ανασκόπηση των αποτελεσμάτων των υλοποιούμενων προγραμμάτων 7 η πρακτική αυτή θα διατηρηθεί και στο πλαίσιο της μελλοντικής συμφωνίας. Όσον αφορά την αξιολόγηση συγκεκριμένων προγραμμάτων, η Επιτροπή συνήθως λαμβάνει υπόψη τις απόψεις των δικαιούχων. Κατά συνέπεια, όπου κρίνεται σκόπιμο, η αξιολόγηση των επιπτώσεων στις γυναίκες θα πραγματοποιηθεί μέσω των αντιπροσώπων των γυναικών.